Kyk hiér die eindstryd in Noorde | Netwerk24
Kyk hiér die eindstryd in Noorde
Deur Jana Marx 02 November 2019 07:46
Waar jy die Wêreldbeker-eindstryd kyk, maak saak. Jy wil daar wees waar die gees is sodat dié eindstryd van 2019 jou lewenslank sal bybly.
Bok-koors heers al die hele week en het veral Vrydag begin hoogty vier voor die stryd tussen die Springbokke en Engeland Saterdag om 11:00.
Diegene wat met Jan Tuisbly se karretjie ry of dalk op die pad is, kan inskakel op RSG. Die omroeper Johan Rademan begin net voor 11:00 uitsaai en van 16:00 af kan luisteraars inbel om saam met die sportaanbieder Jody Hendricks te gesels.
Die wedstryd sal regstreeks op SABC 2 (van 11:00 tot 14:00) en op SuperSport 1, SuperSport CSN en SuperSport One Africa uitgesaai word.
Die opbou na die wedstryd op die SuperSport-kanale begin al om 08:30. Hulle gaan gees vang en oorskakel na die onderskeie Boktowns, 'n spesiale inisiatief deur die Springbok-ondersteunersklub.
Diegene wat in Afrikaans wil gees vang, kan om 08:30 op kykNET Nou (kanaal 146 op DStv) inskakel.
Boktowns oor die land heen maak gereed vir massa-saamtrekke.
'n Ondersteuner op Nelson Mandela-plein in Sandton vang Vrydag al gees vir Saterdag se groot wedstryd.Foto: Felix Dlangamandla
Johannesburgers wat nog gehoop het hulle kan by die Montecasino Outdoor Piazza op die groot skerm gaan kyk, sal vinnig 'n ander plan moet maak, want die kaartjies hiervoor op Computicket is reeds uitverkoop.
Die Pirates Club in Greenside, Johannesburg, is dalk 'n alternatief. Dié restaurant is 'n groot gunsteling onder rugbyondersteuners.
Die Weiveld-kuierplek, Pretoria-Oos se Boktown, maak ook gereed om 'n skare mense te ontvang.
Sommiges sal dalk wil voel asof hulle naby 'n rugbystadion is en verkies om die wedstryd in Trademarx, die restaurant en kroeg by Loftus Versfeld, te gaan kyk.
Die Boktown in Mpumalanga is die Emnotweni Casino in Nelspruit, en The Venue in The Ridge in Witbank.